
                                                   Nr.23/258/2011
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra proiectului de Lege pentru ratificarea Acordului între Guvernul României şi Guvernul Regatului Haşemit al Iordaniei privind transportul rutier internaţional de persoane şi mărfuri, semnat la Amman la 9 ianuarie 2011, transmis cu adresa nr.P.L.x 497 din 5 septembrie 2011.

În conformitate cu prevederile Constituţiei României, republicată, Camera decizională pentru aceast proiect de lege este Senatul, Camera Deputaţilor fiind prima Cameră sesizată.

PREŞEDINTE,

Iulian Iancu

                                                  Nr.23/258/2011
R A P O R T

asupra proiectului de Lege pentru ratificarea Acordului între Guvernul României şi Guvernul Regatului Haşemit al Iordaniei privind transportul rutier internaţional de persoane şi mărfuri, semnat la Amman la 9 ianuarie 2011



În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru industrii şi servicii a fost sesizată în fond cu proiectul de Lege pentru ratificarea Acordului între Guvernul României şi Guvernul Regatului Haşemit al Iordaniei privind transportul rutier internaţional de persoane şi mărfuri, semnat la Amman la 9 ianuarie 2011, transmis cu adresa nr.P.L.x 497 din 5 septembrie 2011.

În conformitate cu prevederile art.75 alin.(1) din Constituţia României, republicată, Camera decizională pentru acest proiect de lege este Senatul, Camera Deputaţilor fiind prima Cameră sesizată.

Proiectul de lege a fost avizat favorabil de Consiliul Legislativ, cu adresa nr.761 din 6 iulie 2011.

Proiectul de lege are ca obiect de reglementare ratificarea Acordului între Guvernul României şi Guvernul Republicii Regatului Haşemit al Iordaniei privind transportul rutier internaţional de persoane şi mărfuri. Prevederile acestui Acord stabilesc derularea transporturilor rutiere internaţionale de persoane şi mărfuri între cele două state, în tranzit pe teritoriile acestora, precum şi către şi dinspre state terţe, efectuate cu vehicule înmatriculate pe teritoriul statului uneia dintre Părţile Contractante.



La lucrările comisiei au fost prezenţi 26 deputaţi din totalul de  30 deputaţi membri ai comisiei.

La dezbateri au participat, în calitate de invitaţi, din partea Ministerului Transporturilor şi Infrastructurii
, domnul Pistru Eusebiu - secretar de stat, doamna Carmen Pop - şef serviciu, domnul Ionescu Mircea – consilier şi domnul Ungureanu Eduard – consilier. 

Membrii Comisiei pentru industrii şi servicii au examinat proiectul de lege şi documentele conexe în şedinţa din 21 septembrie 2011.

Membrii Comisiei pentru industrii şi servicii au hotărât, în unanimitate, să propună plenului Camerei Deputaţilor adoptarea proiectului de Lege pentru ratificarea Acordului între Guvernul României şi Guvernul Regatului Haşemit al Iordaniei privind transportul rutier internaţional de persoane şi mărfuri, semnat la Amman la 9 ianuarie 2011, în forma prezentată de Guvern.


Prin obiectul de reglementare şi conţinut, proiectul de lege se încadrează în categoria legilor ordinare.
PREŞEDINTE,
Iulian IANCU
Consilier parlamentar,
Ioan Bivolaru

